ddrg/super_eurlex huggingface dataset:
KIRJALLINEN KYSYMYS E-2177/00 esittäjä(t): Jaime Valdivielso de Cué (PPE-DE) komissiolle. Kalastus.



Virallinen lehti nro 089 E , 20/03/2001 s. 0156 - 0156



KIRJALLINEN KYSYMYS E-2177/00 esittäjä(t): Jaime Valdivielso de Cué (PPE-DE) komissiolle (7. heinäkuuta 2000) Aihe: Kalastus Euroopan komissio on hyväksynyt teknisen järjestelyn Biskajanlahdella pyydettävän sardellin pyyntimäärän lopulliseksi vahvistamiseksi. Kun markkinointivuodelle 1999 vahvistettu määrä oli 33 000 tonnia, komissio päätti nyt alentaa vuoden 2000 määrän 5 000 tonniin, jotta alueen sardellikanta voi elpyä. Neuvosto kuitenkin nosti kuluvana markkinointivuonna pyydettävän sardellin määrän 16 000 tonniin ja vahvisti, että 16. kesäkuuta pidettävässä kalatalousministerien neuvoston kokouksessa määrää saatetaan nostaa aina 33 000 tonniin asti, jos kyseisen lajin lisääntymiskykyisten yksilöiden määrä on yli 36 000 tonnia. Voiko komissio ilmoittaa, mitä tieteellisiä tietoja se on saanut lajin lisääntymiskykyisten yksilöiden kannasta Biskajanlahdella ja aiotaanko edellä mainittu lisäys tehdä? Franz Fischlerin komission puolesta antama vastaus (28. heinäkuuta 2000) Komission tieteellis-teknis-taloudellisen kalastuskomitean alaryhmä on saanut päätökseen analyysin, joka sisältää uusia tietoja kahdesta tänä keväänä Biskajanlahdella tehdystä tutkimusaluskartoituksesta. Analyysi osoitti, että sardellin kuteva kanta, lähes 50 000 tonnia, on oletettua suurempi. Tästä syystä kalastusneuvosto päätti 16. kesäkuuta 2000 nostaa sardellin suurimman sallitun saaliin (TAC) 33 000 tonniin, joka on sama kuin edellisten vuosien TAC.
KIRJALLINEN KYSYMYS E-1892/00 esittäjä(t): Elisa Damião (PSE) neuvostolle. Työpaikoilla sattuneet tapaturmat.



Virallinen lehti nro 089 E , 20/03/2001 s. 0106 - 0107



KIRJALLINEN KYSYMYS E-1892/00 esittäjä(t): Elisa Damião (PSE) neuvostolle (19. kesäkuuta 2000) Aihe: Työpaikoilla sattuneet tapaturmat Vaikka työntekijöiden turvallisuuden parantamista koskevaa Euroopan unionin lainsäädäntöä, etenkin rakennus- ja jalostusteollisuuden alalla, on kehitetty, vakavat onnettomuudet ja kuolemantapaukset ovat lisääntyneet. Tästä voidaan tehdä se johtopäätös, että lakien säätämisen lisäksi on varmistettava, että ehdotetut toimet ovat tarkoituksenmukaisia ja että ne pannaan täytäntöön. Voiko neuvosto ilmoittaa, mitä tietoja sillä on työpaikoilla sattuneista tapaturmista ja työperäisistä sairauksista ja mikä on neuvoston arvio asianomaisten kansallisten tarkastus- ja hallintoelinten toiminnasta. Vastaus (23. lokakuuta 2000) 1. Perustamissopimuksen määräysten nojalla neuvosto toimii työterveyden ja työturvallisuuden alalla kuten eräillä muillakin aloilla lainsäätäjänä ainoastaan yhdessä Euroopan parlamentin kanssa. 2. On ensisijaisesti komission tehtävä varmistaa, että sen tällä alalla ehdottamat toimet ovat sopivia tavoitteeseen nähden, kuulemalla erityisesti työturvallisuuden, työhygienian ja työterveyshuollon neuvoa-antavaa komiteaa sekä työntekijä- ja työnantajajärjestöjen edustajia. 3. Tästä syystä komission velvollisuus on myös tutkia, ovatko jäsenvaltiot tyydyttävällä tavalla panneet täytäntöön Euroopan parlamentin ja neuvoston antamat direktiivit. 4. Tämän vuoksi jäsenvaltioiden on ilmoitettava komissiolle laeista, asetuksista ja hallinnollisista määräyksistä, joita ne antavat mukauttaakseen lainsäädäntönsä työturvallisuuden alan direktiiveihin. 5. Lopuksi yhteisön direktiivin asianmukaisen täytäntöönpanon varmistamiseksi kansallisen valvonta- ja hallinnointielimen toteuttama valvonnan arviointi kuuluu tarvittaessa myös komission toimivaltaan.
KIRJALLINEN KYSYMYS P-1559/00 esittäjä(t): Alexandros Alavanos (GUE/NGL) komissiolle. Olympic Airwaysin osakepääoman lisäämiseen tarkoitettujen maksujen kolmannen erän hyväksyminen.



Virallinen lehti nro 053 E , 20/02/2001 s. 0164 - 0164



KIRJALLINEN KYSYMYS P-1559/00 esittäjä(t): Alexandros Alavanos (GUE/NGL) komissiolle (11. toukokuuta 2000) Aihe: Olympic Airwaysin osakepääoman lisäämiseen tarkoitettujen maksujen kolmannen erän hyväksyminen Ensimmäisissä lausunnoissaan Kreikan uusi liikenneministeri totesi Olympic Airwaysista (OA), että yhtiön taloudelliset ongelmat ovat erittäin suuret, Spatasta osoitettuihin tiloihin siirtymisen aikataulu on vaarassa ja vuoden 1999 vaje on arvioitua suurempi. OA:n uusi johto on antanut Kreikan Olympic Airwaysille myönnetystä tuesta tehdyn komission päätöksen 1999/332/EY(1) mukaisesti kertomuksen yrityksen tilasta ennen lähiaikoina odotettavissa olevaa osakepääoman lisäämiseen tarkoitettujen maksujen kolmannen erän maksamista. Koska komission päätös yrityksen tervehdyttämissuunnitelman edistymisestä ei ole tiedossa ja ottaen huomioon yrityksen yksiköiden siirtymisen Spatan uuden lentokentän alueelle, kysyn seuraavaa: 1. Mikä on komission kanta yrityksen uuteen toimintasuunnitelmaan? Varmistaako se yrityksen tervehtymisen? 2. Onko tehty toteutettavuustutkimuksia uusien koneiden ostamisesta 31.12.2000 mennessä? Myönnetäänkö yritykselle valtion vakuuksia? 3. Mikä on yrityksen taloudellinen tilanne komission mielestä? (1) EYVL L 128, 21.5.1999, s. 1. Loyola de Palacion komission puolesta antama vastaus (19. kesäkuuta 2000) Komissio pyytää riippumattomien konsulttien apua voidakseen arvioida Olympic Airways -yhtiön tarkan tilanteen. Komissio pitää yhteyttä Kreikan viranomaisiin varmistaakseen, että kun yritys lähitulevaisuudessa yksityistetään, sille laaditaan uusi toimintasuunnitelma, joka on riittävä yrityksen tervehdyttämiseksi. Olympic Airways voi 14. elokuuta 1998 tehdyn komission päätöksen 1999/332/EY 1 artiklan 1 kohdan ii alakohdan mukaisesti saada uusien koneiden hankintaan tarkoitettuihin, ennen 31 päivää joulukuuta 1997 sovittaviin lainoihin liittyvät yhteensä 378 miljoonan Yhdysvaltain dollarin arvoiset uudet lainavakuudet.
KIRJALLINEN KYSYMYS P-1580/00 esittäjä(t): Baroness Sarah Ludford (ELDR) komissiolle. Eläinten rituaaliteurastus.



Virallinen lehti nro 072 E , 06/03/2001 s. 0081 - 0082



KIRJALLINEN KYSYMYS P-1580/00 esittäjä(t): Baroness Sarah Ludford (ELDR) komissiolle (12. toukokuuta 2000) Aihe: Eläinten rituaaliteurastus Ranskassa on jo usean vuoden ajan järjestetty Eid-el-Kabir -juhla, jossa eläimiä teurastetaan tainnuttamatta niitä etukäteen ja viemättä niitä teurastamoihin. Tilanne johtuu osittain siitä, että Ranskan kaupunkialueilla ei ole riittävästi teurastamoja paikallisten muslimiyhteisöjen tarpeita varten. Tämä ei kuitenkaan oikeuta epäinhimillisten teurastusmenetelmien jatkamista. Kulttuuri- ja uskontosidonnaiset käytännöt on otettava asianmukaisesti huomioon, mutta niiden ei tule haitata eläinten hyvinvointia eikä hygienianäkökohtia. Voiko komissio vahvistaa, että Ranska rikkoo eläinten teurastamisesta annetussa neuvoston direktiivissä 93/119(1) asetettuja velvoitteita? Mitä toimia komissio toteuttaa varmistaakseen direktiivin asianmukaisen täytäntöönpanon? Milloin komissio aikoo käynnistää 226 artiklan mukaisen menettelyn, jos Ranskan todetaan loukkaavan direktiiviä 93/119? (1) EYVL L 340, 31.12.1993, s. 21. David Byrnen komission puolesta antama vastaus (8. kesäkuuta 2000) Komissiolle on ilmoitettu eläinten kohtelusta tämän tapahtuman aikana. Riittämätön teurastamokapasiteetti tietyillä Ranskan kaupunkialueilla näyttää olevan eräs syy eläintensuojelujärjestöjen tekemiin huomautuksiin eläinten kohtelusta juhlan aikana. Kärsimystä tuottavaa eläinten kohtelua kiinnipitämisen ja teurastuksen aikana ei voida hyväksyä. Komissio katsoo, että Ranskan viranomaisten on löydettävä käytännön ratkaisu teurastamokapasiteettia koskevaan ongelmaan. Jäsenvaltiot ovat vastuussa eläinten teurastusta ja lopettamista koskevan yhteisön lainsäädännön täytäntöönpanosta eläinten suojelusta lopettamis- tai teurastushetkellä 22 päivänä joulukuuta 1993 annetun neuvoston direktiivin 93/119/ETY säännösten mukaisesti. Komissio on ollut yhteydessä Ranskan viranomaisiin järjestelyiden parantamisen tarpeellisuuden vuoksi. Tässä yhteydessä ennen juhlia vakuutettiin, että Ranskan viranomaiset toteuttavat laajalti toimenpiteitä mukaan lukien läheiset yhteydet eri islamilaisten kulttuurien ryhmiin, jotta ne osallistuisivat laajemmin tätä asiaa käsittelevään keskusteluun tilanteen parantamiseksi ja parempien eläinten hyvinvointi- ja hygieniaolosuhteiden saavuttamiseksi. Nyt kun juhlat ovat päättyneet, odotetaan Ranskan viranomaisten laatimaa virallista kertomusta, jota on jo pyydetty, ennen seuraavien aloitteiden tekemistä, joihin tarvittaessa kuuluu EY:n perustamissopimuksen 226 artiklassa (entinen 169 artikla) määrätyn menettelyn aloittaminen.
KIRJALLINEN KYSYMYS E-1970/00 esittäjä(t): José Ribeiro e Castro (UEN) neuvostolle. Itä-Timorissa tapahtuneiden ihmisoikeusloukkausten selvittäminen.



Virallinen lehti nro 081 E , 13/03/2001 s. 0121 - 0122



KIRJALLINEN KYSYMYS E-1970/00 esittäjä(t): José Ribeiro e Castro (UEN) neuvostolle (21. kesäkuuta 2000) Aihe: Itä-Timorissa tapahtuneiden ihmisoikeusloukkausten selvittäminen Itä-Timorin tilanteesta 18. marraskuuta 1999 annetun Euroopan parlamentin päätöslauselman (B5-0271/1999) 9 kohdassa sanotaan, että Euroopan parlamentti pyytää neuvostoa harkitsemaan YK:n viranomaisille Itä-Timorissa annettavaa teknistä tukea, jonka avulla säilytettäisiin ja tutkittaisiin todistusaineistoa julmuuksista, joihin syyllistyttiin maan miehityksen aikana. Äskettäiset viralliset raportit kuluneiden kuukausien aikana tiedotusvälineissä julkaistujen uutisten lisäksi kertovat lukuisista tähän asiaan liittyvistä ongelmista ja puutteista. Euroopan parlamentissa hiljattain esitetyssä erään parlamentaarisen valtuuskunnan Indonesiaan ja Itä-Timoriin (16.21.4.2000) tekemää vierailua koskevassa raportissa mainitaan presidentti Abdurrahman Wahidin ja ihmisoikeustoimikunnan puheenjohtajan Sidney Jonesin lausunnot todistusaineistoon ja tapahtumien tutkimiseen liittyvistä vaikeuksista. Myös äskettäisessä Portugalin parlamentin valtuuskunnan Itä-Timoriin 9.17. huhtikuuta tekemää vierailua koskevassa raportissa todetaan muun muassa, että äskettäinen uusien joukkohautojen löytäminen antaa aiheen olettaa, ettemme tiedä läheskään Itä-Timoria kohdanneen tragedian koko laajuutta. Heti 30. elokuuta 1999 toimitetun kansanäänestyksen jälkeen tapahtuneen tragedian lisäksi meillä ei ole tarkkaa tietoa niistä julmuuksista ja ihmisloukkauksista, joihin Indonesian viranomaiset syyllistyivät koko Itä-Timorin miehityksen aikana. Euroopan parlamentin päätöslauselman henki ja kirjain on se, että nämä tapahtumat on selvitettävä ja että niitä ei saa painaa villaisella. Ottaen huomioon, että edellä mainitun Euroopan parlamentin päätöslauselman hyväksymisestä on kulunut kuusi kuukautta, mitä tietoja neuvosto voi antaa edellä olevien huomioiden valossa päätöslauselman 9 kohdassa esitetyn pyynnön johdosta toteuttamistaan toimista? Vastaus (10. lokakuuta 2000) Neuvosto on samaa mieltä arvoisan parlamentin jäsenen kanssa siitä, että perusihmisoikeuksien ja kansainvälisen ihmisoikeuden rikkomukset Itä-Timorissa olisi tutkittava asianmukaisesti. Neuvosto on ollut tyytyväinen kansainvälisen tutkimuskomission ja Indonesian ihmisoikeuskomission raportteihin. Lisäksi se on ollut tyytyväinen Yhdistyneiden Kansakuntien siirtymävaiheen hallinnossa Itä-Timorilla (Untaet) toteutettuihin vahvistuksiin rikostutkimusvalmiuksissa. EU:n on edelleen yhteisön kautta ja jäsenvaltioiden kautta annetun avun kanssa yksi suurimmista Untaet:in ja Itä-Timorin jälleenrakennuksen sekä yleisemmin sovun löytämisen tukijoista, ellei suurin.
KIRJALLINEN KYSYMYS E-1515/00 esittäjä(t): Heidi Hautala (Verts/ALE) komissiolle. Eurooppalaisen tutkimussukeltajakomitean kokoonpano ja tehtävät.



Virallinen lehti nro 053 E , 20/02/2001 s. 0160 - 0161



KIRJALLINEN KYSYMYS E-1515/00 esittäjä(t): Heidi Hautala (Verts/ALE) komissiolle (12. toukokuuta 2000) Aihe: Eurooppalaisen tutkimussukeltajakomitean kokoonpano ja tehtävät Viitaten kirjalliseen kysymykseeni ja komission antamaan vastaukseen (E-1817/99)(1), esitän seuraavat jatkokysymykset: Ketkä ovat ESDSC:n (European Scientific Diving Supervisory Committee) jäseniä ja koska se on edellisen kerran kokoontunut? Mitä aikaisemmassa vastauksessa mainituista tehtävistä komitea on suorittanut? (1) EYVL C 203 E, 18.7.2000, s. 57. Philippe Busquinin komission puolesta antama vastaus (21. kesäkuuta 2000) Eurooppalaista tutkimussukellusta käsittelevän komitean (European scientific diving supervisory committee, ESDSC) valtuudet mainitaan eurooppalaista tutkimussukeltajan tutkintoa koskevassa standardiluonnoksessa. Siinä esitetään, että itsearviointia harjoitettaisiin jossain muodossa, mutta että päätökset voitaisiin tehdä korkeammalla tasolla jossakin olemassa olevassa komiteassa, esimerkiksi eurooppalaisiin tutkimusohjelmiin, kuten MAST-III -ohjelmaan, liittyvissä ohjelmakomiteoissa tai jonkin eurooppalaisen tiedejärjestön yhteydessä toimivissa komiteoissa. Tämän vuoksi on ehdotettu eurooppalaista tutkimussukellusta käsittelevän valvontakomitean (ESDSC) perustamista. ESDSC toimii Euroopan tiederahastoon kuuluvan EMaPS:n (European Maríne and Polar Secretariat, nykyisin Maríne Board) alaisuudessa. Euroopan tiederahasto, joka toimii osoitteessa 1 quai Lezay Marnésia, F-67080 Strasbourg Cedex, voisi toimittaa parlamentin jäsenelle lisätietoja esimerkiksi tämänhetkisestä jäsentilanteesta. Komission tietojen mukaan komitea ei vielä ole kokoontunut.
KIRJALLINEN KYSYMYS E-1292/00 esittäjä(t): Olle Schmidt (ELDR) neuvostolle. UCITS (Undertakings for Collective Investments in Transferable Securities).



Virallinen lehti nro 089 E , 20/03/2001 s. 0024 - 0024



KIRJALLINEN KYSYMYS E-1292/00 esittäjä(t): Olle Schmidt (ELDR) neuvostolle (27. huhtikuuta 2000) Aihe: UCITS (Undertakings for Collective Investments in Transferable Securities) Erilaisten rahoituspalvelujen markkinat ovat kehittyneet nopeasti viime vuosien aikana. Siksi on tärkeää uudistaa lainsäädäntöä vastaavalla nopeudella. On vielä paljon tekemistä, ennen kuin saamme toimivat sisämarkkinat tälle alalle. Olen esittelijänä UCITS-mietinnössä, josta Euroopan parlamentti äänesti helmikuussa. Mitä puheenjohtajavaltio Portugali on tehnyt asian viemiseksi eteenpäin? Kuinka paljon kysymystä on pohdittu ja mitkä ovat neuvoston mielestä suurimmat kompastuskivet? Voiko neuvosto ilmoittaa, milloin voimme odottaa yhteistä kantaa? Vastaus (23. lokakuuta 2000) Neuvosto käsittelee parhaillaan kahta komission 30. toukokuuta 2000 muuttamaa ehdotusta direktiiviksi arvopapereihin kohdistuvaa yhteistä sijoitustoimintaa harjoittavia yrityksiä (yhteissijoitusyritykset) koskevien lakien, asetusten ja hallinnollisten määräysten yhteensovittamisesta annetun direktiivin 85/611/ETY muuttamisesta sekä Euroopan parlamentin helmikuussa 2000 tekemiä tarkistuksia. Neuvosto on kokoontunut useaan otteeseen arvioimaan Euroopan parlamentin ehdottamia tarkistuksia ja komission muutettuja ehdotuksia. Neuvosto kävi 17. heinäkuuta periaatekeskustelun ehdotuksista. Keskustelun päätteeksi neuvosto katsoi, että lokakuun aikana on päästävä poliittiseen yhteisymmärrykseen ensimmäisestä direktiivistä, ja kehottaa pyrkimään toisen direktiivin nopeaan käsittelyyn, jotta tekstistä päästäisiin poliittiseen yhteisymmärrykseen 1 päivään maaliskuuta 2001 mennessä. Kyseisenä ajankohtana olisi määriteltävä tilanne ensimmäisen direktiivin antamisen osalta.
KIRJALLINEN KYSYMYS E-2596/00 esittäjä(t): Luis Berenguer Fuster (PSE) komissiolle. Vastaus kirjalliseen kysymykseeni tunnelityöntekijöiden turvallisuutta ja terveyttä koskevien säädösten siirtämisestä Espanjan lainsäädäntöön.



Virallinen lehti nro 081 E , 13/03/2001 s. 0211 - 0212



KIRJALLINEN KYSYMYS E-2596/00 esittäjä(t): Luis Berenguer Fuster (PSE) komissiolle (1. elokuuta 2000) Aihe: Vastaus kirjalliseen kysymykseeni tunnelityöntekijöiden turvallisuutta ja terveyttä koskevien säädösten siirtämisestä Espanjan lainsäädäntöön Esitin 22. toukokuuta komissiolle kysymyksen työntekijöiden turvallisuudesta ja Espanjan julkisten tunnelinrakennustyömaiden terveys- ja turvallisuusmääräysten soveltamisesta (kirjallinen kysymys E-1865/00). Vastausta ei ole vielä saatu. Olen kuitenkin saanut tietää vastauksen julkistamisesta 23. kesäkuuta Madridissa Espanjan erikoisräjäytysyritysten yhdistyksen järjestämässä ensimmäisessä tunnelinrakentamisen turvallisuus -teemapäivässä. Yhdistyksen pääsihteeri José Maria Catalán Alonso viittasi komission jäsen Diamantopouloun antamaan vastaukseen esittämääni kysymykseen ja korosti eräitä vastauksen kohtia. Miten on mahdollista, että vastaus Euroopan parlamentin jäsenen esittämään kysymykseen, johon komissio ei ole vielä vastannut, on annettu tiedoksi julkisessa tilaisuudessa Espanjassa. Romano Prodin komission puolesta antama vastaus (22. syyskuuta 2000) Komissio ei tiedä, miten on mahdollista, että vastausluonnoksen sisältö on tiedetty arvoisan parlamentin jäsenen kotimaassa jo ennen kuin vastaus oli annettu kysymyksen esittäjälle ja parlamentille. Vastaus on virallinen vasta sitten, kun komission kollegio on sen muodollisesti hyväksynyt.
KIRJALLINEN KYSYMYS E-1767/00 esittäjä(t): Konstantinos Hatzidakis (PPE-DE) komissiolle. Tapaus, jossa libanonilainen isä kaappasi lapsensa, jolla on EU:n kansalaisuus.



Virallinen lehti nro 053 E , 20/02/2001 s. 0187 - 0188



KIRJALLINEN KYSYMYS E-1767/00 esittäjä(t): Konstantinos Hatzidakis (PPE-DE) komissiolle (31. toukokuuta 2000) Aihe: Tapaus, jossa libanonilainen isä kaappasi lapsensa, jolla on EU:n kansalaisuus Kreikan ulkoministeriö ja kreikkalaiset yleensä ovat olleet hyvin huolissaan äskettäin sattuneesta tapauksesta, jossa kreikkalaisen Alexandra Tzanan pojan kaappasi lapsen libanonilainen isä Zak Serafim. Lasta pidetään laittomasti jossakin Libanonissa. Äiti on vedonnut ulkoministeriöön saadakseen poikansa Emiliano Serafimin takaisin. Tzana on lapsensa ainoa huoltaja Ateenan ensimmäisen oikeusasteen tuomioistuimen tuomion N:o 1231/1999 nojalla, josta tuli lopullinen 2. helmikuuta 2000. Huolimatta siitä, että lapsi on Kreikan kansalainen ja että lapsen pitäminen Libanonissa on selvästi vastoin lakia, isä kieltäytyy johdonmukaisesti palauttamasta lasta äidille. Katsooko komissio voivansa auttaa millään tavoin yhteisön oikeuden nojalla tai Libanonin kanssa tehtyjen erityissopimusten pohjalta (esim. esittämällä asian Libanonin viranomaisille tai ryhtymällä muihin toimiin omien elintensä kautta), jotta lapsi palautettaisiin välittömästi äidilleen, lailliselle huoltajalleen? Jos katsoo, miten se voi auttaa ja millaisia käytännön toimia se ehdottaa? Christopher Pattenin komission puolesta antama vastaus (24. heinäkuuta 2000) Komissio on tietoinen, että samanlaisia tapauksia, joihin arvoisa parlamentin jäsen viittaa, tapahtuu useissa alueen maissa. Kyseisissä tapauksissa toinen vanhempi kaappaa lapsen vastoin toisen vanhemman tahtoa, oikeuden määräyksistä välittämättä. Libanonissa on meneillään muita samanlaisia jäsenvaltioiden kansalaisia koskevia tapauksia. Yhteisön ja Libanonin välillä on solmittu 1975 yhteistyösopimus, joka määrittää pääasiassa kauppa- ja taloussuhteita sopimuspuolten välillä. Sopimus ei kata ihmisoikeuskysymyksiä, siviilioikeudellisia velvoitteita tai humanitäärisiä kysymyksiä. EuroVälimeri-yhteistyösopimuksesta, joka normaalisti kattaisi edellä mainitut kysymykset, neuvotellaan yhä. Tällaisten tapausten selvittely käydään tavallisesti jäsenvaltion viranomaisten ja Libanonin viranomaisten välillä. Tapaus, johon arvoisa parlamentin jäsen viittaa, on myös luonteeltaan kahdenkeskinen, joten sen selvittämiseksi tulisi käyttää tavanomaisia diplomaattisia keinoja ja asianomaisten valtioiden välisiä oikeudellisia kanavia.
KIRJALLINEN KYSYMYS E-0998/00 esittäjä(t): Neil MacCormick (Verts/ALE) neuvostolle. Omaisuuden palauttaminen ehdokasmaissa.



Virallinen lehti nro 081 E , 13/03/2001 s. 0013 - 0014



KIRJALLINEN KYSYMYS E-0998/00 esittäjä(t): Neil MacCormick (Verts/ALE) neuvostolle (30. maaliskuuta 2000) Aihe: Omaisuuden palauttaminen ehdokasmaissa Monet unionin kansalaiset ovat sellaisten henkilöiden jälkeläisiä, joiden omaisuus Keski- ja Itä-Euroopassa riistettiin saksalaismiehityksen aikana, juutalaisten kansanmurhan yhteydessä tai näitä seuranneen kommunistien valtaantulon myötä. Aikooko neuvosto asettaa uusien jäsenvaltioiden unioniin liittymisen välttämättömäksi ehdoksi sen, että ne hyväksyvät ja toteuttavat asianmukaiset suunnitelmat, joiden avulla laittomasti riistetty omaisuus voidaan palauttaa? Vastaus (28. syyskuuta 2000) Neuvosto on tietoinen ongelmista, jotka liittyvät omaisuuden palauttamiseen tietyissä Keski- ja Itä-Euroopan ehdokasmaissa. Kuten arvoisa parlamentin jäsen varmasti tietää, liittymisneuvottelut käydään yhteisön säännöstön pohjalta, joka ehdokasmaiden on saatettava osaksi kansallista lainsäädäntöään ja joka niiden on pantava täytäntöön ennen liittymistä. Luku, joka koskee kiinteän omaisuuden hankkimiseen liittyvää säännöstöä, on pääomien vapaata liikkuvuutta koskeva luku. On todettava, että tällä hetkellä unionissa ei ole erityistä parlamentin jäsenen esiin tuomaan kysymykseen liittyvää säännöstöä. Joka tapauksessa perustamissopimuksissa vahvistetun syrjintäkiellon periaatteen kunnioittamista ehdokasmaissa seurataan tiiviisti.
KIRJALLINEN KYSYMYS E-1669/00 esittäjä(t): Christopher Huhne (ELDR) komissiolle. Maksut urakoitsijoille ja tavarantoimittajille.



Virallinen lehti nro 089 E , 20/03/2001 s. 0070 - 0070



KIRJALLINEN KYSYMYS E-1669/00 esittäjä(t): Christopher Huhne (ELDR) komissiolle (29. toukokuuta 2000) Aihe: Maksut urakoitsijoille ja tavarantoimittajille Komission jäsenen Michaele Schreyerin kirjalliseen kysymykseeni E-0505/00(1) antamaan vastaukseen vielä palaten, voiko komissio ilmoittaa miten suuri osa maksuista suoritettiin 60 päivän kuluessa vastaavasti neljänä aikaisempana vuotena (1998, 1997, 1996, 1995)? (1) EYVL C 46 E, 13.2.2001. Michaele Schreyerin komission puolesta antama yhteinen vastaus kirjallisiin kysymyksiin E-1669/00 ja E-1670/00 (20. heinäkuuta 2000) Keskimääräiset maksuajat ja niiden muutos 19951999 (kokonaistilasto)(1): >TAULUKON PAIKKA> >TAULUKON PAIKKA> Komissio aloitti laskujen maksuaikojen tilastoinnin vuonna 1995. Julkaistusta tilastosta ilmenevä maksuaikojen pidentyminen vuosina 1996 ja 1997 johtuu suurelta osin siitä, että yksiköt tilastoivat entistä tarkemmin maksuajat seurantajärjestelmään. (1) Näihin lukuihin eivät sisälly EMOTRin takauksista jäsenvaltioille maksetut ennakot, jotka kirjataan talousarvion ulkopuoliselle tilille todellisen maksuajan mukaan.
KIRJALLINEN KYSYMYS P-1721/00 esittäjä(t): Andrew Duff (ELDR) neuvostolle. Hallitustenvälinen konferenssi.



Virallinen lehti nro 072 E , 06/03/2001 s. 0105 - 0105



KIRJALLINEN KYSYMYS P-1721/00 esittäjä(t): Andrew Duff (ELDR) neuvostolle (24. toukokuuta 2000) Aihe: Hallitustenvälinen konferenssi Saksan ulkoministeri Joschka Fischer ehdotti Humboldtin yliopistossa Berliinissä 12. toukokuuta 2000 pitämässään puheessa, että parlamentista pitäisi tehdä kaksikamarinen toimielin, jonka toinen kamari muodostettaisiin välillisillä vaaleilla valituista kansallisten parlamenttien jäsenistä ja toinen liittovaltion edustajista joko Yhdysvaltojen tai Saksan mallin mukaisesti. Jakaako puheenjohtajavaltio Saksan ulkoministerin esittämän näkemyksen? Kuinka moni muu yleisten asioiden neuvoston jäsenistä on myös tätä mieltä? Kannattaako hallitustenvälisen konferenssin Saksan edustaja tätä ehdotusta? Vastaus (26. syyskuuta 2000) Kuten arvoisa parlamentin jäsen luultavasti tietää, neuvostolla ei ole asemaa jäsenvaltioiden hallitusten edustajien konferenssissa eikä se voi näin ollen ottaa kantaa konferenssin työskentelyyn. Euroopan parlamentilla toisaalta on kaksi tarkkailijaa, jotka ovat tiiviisti mukana konferenssin työskentelyssä valmistelutasolla.